Tuanku Bainun

**Raja Permaisuri Tuanku Bainun** (; lahir **Bainun binti Mohd Ali**; ) merupakan Raja Permaisuri Perak dari tahun 1984 hingga 2014 serta Raja Permaisuri Agong ke-9 dari tahun 1989 hingga 1994.

Baginda adalah isteri kepada Sultan Perak ke-34 dan Yang di-Pertuan Agong ke-9, Sultan Azlan Muhibbuddin Shah Al-Maghfur-Lah.

## Kehidupan awal
Raja Permaisuri Tuanku Bainun dilahirkan pada 7 November 1932 di Georgetown, Pulau Pinang. Baginda adalah anak perempuan kepada pasangan Mohd Ali bin Man dan Che Putih binti Abdullah serta mempunyai 7 orang adik-beradik.

Adindanya, Datin Julini binti Mohd Ali merupakan ibu kepada pelakon Datin Seri Nina Juren.

## Pendidikan
Raja Permaisuri Tuanku Bainun menerima pendidikan sekolah menengah di Sekolah St. George’s, Pulau Pinang dan kemudiannya melanjutkan pelajaran di Maktab Perguruan Kirkby, Liverpool, United Kingdom dari tahun 1952 hingga 1954.

## Perkahwinan
Raja Permaisuri Tuanku Bainun telah mendirikan rumah tangga dengan Sultan Azlan Muhibbuddin Shah ibni Almarhum Sultan Yussuff Izzuddin Shah pada 9 Disember 1955 yang pada ketika itu merupakan seorang Majistret di Kuala Lumpur serta dikurniakan lima cahaya mata iaitu dua orang putera dan tiga orang puteri. 

Selepas berkahwin, baginda kemudiannya meneruskan kerjayanya sebagai seorang guru dan pendidik serta kembali mengajar di sekolahnya.

## Kerjaya
Raja Permaisuri Tuanku Bainun menjadi guru selama 22 tahun dan berpengalaman mengajar di beberapa sekolah antaranya di Kuala Lumpur, Seremban (Negeri Sembilan), Raub (Pahang), Taiping (Perak) dan Kuantan (Pahang).

Sebagai menghargai sumbangan baginda kepada masyarakat dan bidang pendidikan, baginda telah mendapat penghormatan dan dianugerahkan "A Fellow of Liverpool John Moores University".

## Raja Permaisuri Perak
Pada 3 Februari 1984, Raja Permaisuri Tuanku Bainun dimasyhurkan sebagai Raja Permaisuri Perak Darul Ridzuan dan kemudiannya ditabalkan pada 9 Disember 1985.

Baginda juga dilantik sebagai Raja Permaisuri Agong pada 26 April 1989 untuk tempoh lima tahun. Baginda merupakan rakyat jelata yang pertama dilantik sebagai Raja Permaisuri Agong.

## Hobi dan minat
Semasa di bangku sekolah dan semasa menuntut di Kirkby, England baginda aktif bermain hoki. Baginda juga amat mahir bermain golf dan turut mengambil bahagian secara aktif dalam Pertandingan Golf Wanita. 

Baginda yang juga sangat gemarkan bunga telah mendapat penghormatan apabila tiga jenis bunga orkid dinamakan sempena baginda: (i) Chiritiera (Chtra) Permaisuri Bainun, (ii) Dendrobium (Den) Tuanku Bainun dan (iii) Renantanda (Rntda) Tuanku Bainun.

## Aktiviti
Baginda juga merupakan penaung kepada beberapa organisasi dan persatuan amal di Perak, antaranya Persatuan Bola Keranjang Wanita Perak, Persatuan Badminton Wanita Perak, Pergerakan Pandu Puteri dan Persatuan Hoki Wanita Perak serta PERKIM. Baginda sentiasa menitikberatkan kebajikan mereka.

## Raja Permaisuri
Dewan Negara Negeri Perak juga telah mengisytiharkan pengurniaan gelaran *Yang Maha Mulia Raja Permaisuri* kepada baginda dengan gelaran **Yang Maha Mulia Raja Permaisuri Tuanku Bainun** oleh Sultan Perak ke-35, Sultan Nazrin Muizzuddin Shah ibni Almarhum Sultan Azlan Muhibbuddin Shah yang juga merupakan anakanda sulung baginda berikutan kemangkatan Almarhum Sultan Azlan Muhibbuddin Shah pada 28 Mei 2014.

## Panggilan dan gelaran

* **7 November 1932 - 9 Disember 1955:** *Cik* Bainun binti Mohd Ali
* **9 Disember 1955 - 7 Jun 1972:** *Yang Berbahagia* Datin Bainun binti Mohd Ali
***7 Jun 1972 - 12 November 1982:** *Yang Berbahagia* Puan Sri Bainun binti Mohd Ali
* **12 November 1982 – 1 Julai 1983:** *Yang Amat Berbahagia* Toh Puan Bainun binti Mohd Ali
* **1 Julai 1983 – 3 Februari 1984:** *Duli Yang Teramat Mulia Che’ Puan Besar Perak Darul Ridzuan* Che’ Puan Besar Bainun binti Mohd Ali
* **3 Februari 1984 – 25 April 1989:** *Duli Yang Maha Mulia Raja Permaisuri Perak Darul Ridzuan* Tuanku Bainun
* **25 April 1989 – 27 April 1994:** *Kebawah Duli Yang Maha Mulia Seri Paduka Baginda Raja Permaisuri Agong IX* Tuanku Bainun
* **27 April 1994 – 28 Mei 2014:** *Duli Yang Maha Mulia Raja Permaisuri Perak Darul Ridzuan* Tuanku Bainun
*** 28 Mei 2014 - kini:** *Yang Maha Mulia Raja Permaisuri* Tuanku Bainun

## Rujukan
Pejabat DYMM Sultan Perak